ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ της 18ης Δεκεμβρίου 1997 σχετικά με το ρόλο της μουσικής στην Ευρώπη (98/C 1/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

το ψήφισμα του Συμβουλίου της 16ης Σεπτεμβρίου 1996 περί της ενσωμάτωσης των πολιτιστικών πτυχών στις δράσεις της Κοινότητας,

το τελικό έγγραφο της συνεδρίασης «Η Μουσική για την Ευρώπη, η Ευρώπη για την Μουσική», που έλαβε χώρα στο Ennis της Ιρλανδίας στις 18 κα 19 Οκτωβρίου 1996 και τις εργασίες που επακολούθησαν,

την απόφαση του Συμβουλίου, της 30ής Ιουνίου 1997, σχετικά με το μέλλον της μορφωτικής δράσης στην Ευρώπη, με την οποία καλείται η Επιτροπή να υποβάλει προτάσεις για την εγκαθίδρυση ενός ενιαίου οργάνου προγραμματισμού και χρηματοδότησης,

(1) εκτιμώντας ότι η μουσική είναι θεμελιώδες στοιχείο των πολιτισμών και της ιστορίας των χωρών μας και αποτελεί έναν από τους σημαντικότερους και πλέον παρόντες στην καθημερινή ζωή των πολιτών ατομικούς και συλλογικούς τρόπους καλλιτεχνικής έκφρασης 7

(2) υπενθυμίζοντας τον ανεκτίμητο πλούτο της ευρωπαϊκής μουσικής κληρονομίας, καθώς και τον αντίστοιχο της σύγχρονης δημιουργίας, που χαρακτηρίζεται από την ποικιλία της, τη ζωτικότητά της και τη συνεχή ικανότητά της να τρέφεται και να αναγεννάται διαρκώς από την επαφή με άλλους πολιτισμούς 7

(3) έχοντας επίγνωση του ότι η διαδικασία της μουσικής δημιουργίας βασίζεται σε ένα κύκλο που βαίνει από τη σύνθεση στη διάδοση του έργου στο κοινό, και ότι για το λόγο αυτό η μουσική, ως τρόπος καλλιτεχνικής και πολιτισμικής έκφρασης, δεν μπορεί να αποσπασθεί από τον κατ' εξοχήν κοινωνικό ρόλο της, ούτε από το μέγεθος του οικονομικού τομέα τον οποίο εκφράζει, και ο οποίος καλύπτει στην Ευρώπη ένα ευρύτατο φάσμα ταλέντων, τεχνογνωσίας και επαγγελμάτων και, για το λόγο αυτό, αποτελεί μια πηγή θέσεων εργασίας που πρέπει να λαμβάνεται υπόψη, ιδίως για τους νέους 7

(4) έχοντας επίγνωση του ότι πρέπει να καταβάλλεται μέριμνα ώστε το κοινό να μπορεί, σε όλο το έδαφος των κρατών μελών, να έχει πρόσβαση στα ρεπερτόρια και στα μουσικά θεάματα, σε όλη μάλιστα την ποικιλία και σε όλο τον πλούτο τους, ακόμη δε περισσότερο, να προβάλλεται η ευρωπαϊκή μουσική στον κόσμο 7

(5) έχοντας επίγνωση του ότι η καλύτερη πρόσβαση στα ρεπερτόρια δίνει στην νέα γενεά τη δυνατότητα να αναπτύξει ενδιαφέρον και φιλοκαλία για την μουσική, και ευνοεί τη διάδοση των διαφόρων μουσικών πολιτισμών 7

(6) αναγνωρίζοντας τη δραστηριότητα που έχει ήδη αναπτύξει το Συμβούλιο της Ευρώπης στο μουσικό τομέα και υπενθυμίζοντας ότι η Κοινότητα και τα κράτη μέλη ευνοούν την συνεργασία με την οργάνωση αυτή, καθώς και με άλλες αρμόδιες διεθνείς οργανώσεις, στον τομέα του πολιτισμού, σύμφωνα με την παράγραφο 3 του άρθρου 128 της συνθήκης για την ίδρυση της Ευρωπαϊκής Κοινότητας, κατά την οποία θα εξασφαλίζεται η συμπληρωματικότητα των μέσων που χρησιμοποιούνται, χωρίς να θίγεται η ταυτότητα και η αυτονομία δράσης κάθε οργάνου και κάθε οργάνωσης 7

(7) υπενθυμίζοντας ότι, δεδομένου ότι το πρόγραμμα υποστήριξης σχεδίων πολιτιστικής συνεργασίας μέσα στην Ένωση («ΚΑΛΕΙΔΟΣΚΟΠΙΟ») λήγει το 1998, πρέπει να προετοιμαστούν τα μέσα συνεργασίας που θα αναπτυχθούν για το μέλλον και, χωρίς να προδικάζονται οι θέσεις που ενδέχεται να ληφθούν, πρέπει επίσης να εξετασθούν εις βάθος οι ανάγκες και τα θέματα ενδιαφέροντος που έχουν προτεραιότητα στους διαφόρους τομείς που υπάγονται στο πεδίο εφαρμογής του εν λόγω προγράμματος,

ΕΚΦΡΑΖΕΙ ΤΗΝ ΙΚΑΝΟΠΟΙΗΣΗ ΤΟΥ για τη μελέτη «Η Μουσική στην Ευρώπη» που εκπόνησε το Ευρωπαϊκό Γραφείο Μουσικής, η οποία, για πρώτη φορά, παρουσιάζει μια συνολική θεώρηση σε ευρωπαϊκό επίπεδο όλων των τομέων, που αποτελούν μέρη του κύκλου της μουσικής δημιουργίας 7

ΕΚΦΡΑΖΕΙ ΤΗ ΒΟΥΛΗΣΗ ΤΟΥ να προωθήσει τον ευρωπαϊκό μουσικό κόσμο, αυτό δε ιδίως, ενθαρρύνοντας τη δημιουργία ενός περιβάλλοντος ευνοϊκού για την κυκλοφορία, τις ανταλλαγές και τη διάδοση των ρεπερτορίων, των θεαμάτων και των καλλιτεχνών στην Ευρώπη και τον κόσμο 7

ΣΥΜΦΩΝΕΙ ότι απαιτείται, στα πλαίσια του άρθρου 128 της συνθήκης για την ίδρυση της Ευρωπαϊκής Κοινότητας και τηρουμένης της αρχής της επικουρικότητας, να δοθεί μεγαλύτερο βάθος στις εργασίες που αναλαμβάνονται στα πλαίσια της Ένωσης με τις αρμόδιες αρχές των κρατών μελών και με τους επαγγελματίες, και αποσκοπούν στην εμβάθυνση των γνώσεων των αναγκών του ευρωπαϊκού μουσικού τομέα, σε όλες τις πλευρές που τον αποτελούν 7

ΚΑΛΕΙ την Επιτροπή:

να του υποβάλει προτάσεις υπέρ της μουσικής, στα πλαίσια της απόφασης του Συμβουλίου, της 22ας Σεπτεμβρίου 1997, για το μέλλον της πολιτιστικής δράσης στην Ευρώπη, οι οποίες θα αποσκοπούν στη συμπλήρωση της δράσης των κρατών μελών με μέτρα που θα αφορούν ιδίως τους ακόλουθους τομείς:

- βελτίωση της πρόσβασης ενός ευρυτέρου κοινού στη μουσική, με ιδιαίτερη προσοχή στη μουσική παιδεία από νεότατη ηλικία, με υποστήριξη των καινοτόμων και παραδειγματικών δράσεων που αξιοποιούν τον ουσιώδη και αποτελούντα ενοποιητικό στοιχείο ρόλο που διαδραματίζει η μουσική στην κοινωνία,

- μουσική μετάδοση και δημιουργία, προώθηση των ανταλλαγών, ιδίως νέων καλλιτεχνών δημιουργών και εκτελεστών, και υποστήριξη της κυκλοφορίας των ρεπερτορίων, των καλλιτεχνών και των μουσικών παραγωγών (ζωντανών θεαμάτων),

- διευρυμένη κατάρτιση των καλλιτεχνών και των λοιπών επαγγελματιών της μουσικής, ιδίως στα πλαίσια των νέων δυνατοτήτων που προσφέρονται στη μουσική δημιουργία από τις νέες τεχνολογίες της πληροφορίας, καθώς και επαγγελματικός προσανατολισμός στον τομέα της μουσικής,

- ενδεχομένη δυνατότητα βελτίωσης, στα πλαίσια των υφισταμένων δομών και των διαθεσίμων οικονομικών πόρων, της αμοιβαίας πληροφόρησης των κρατών μελών σχετικά με τη γνώση της μουσικής, μέσω, παραδείγματος χάρη, της ενίσχυσης των υφισταμένων δικτύων, της δημιουργίας ομάδας παρατηρητών, ή ενός ευρωπαϊκού κέντρου πληροφόρησης και τεκμηρίωσης.